3.KONSULTAZZJONI MAL-PARTIJIET INTERESSATI

Bi tħejjija għal din il-proposta, il-Kummissjoni invokat id-diskussjonijiet li ilhom iseħħu regolarment fil-Kunsill Ewropew u fil-Kunsill tal-Ministri, kif ukoll fil-Parlament Ewropew dwar il-ġestjoni tal-fruntieri u l-miżuri meħtieġa biex tiġi indirizzata l-kriżi migratorja. Il-futur tal-ġestjoni tal-fruntieri u, b’mod partikolari, it-tisħiħ tal-Aġenzija Frontex reċentement kienu s-suġġett ta’ diskussjoni fil-laqgħa tal-Kunsill tal-Ministri tat-8 ta’ Ottubru 2015. Dan kien segwit minn laqgħa tal-Kunsill Ewropew fil-15 ta’ Ottubru 2015, li fl-orjentazzjonijiet tiegħu dwar il-futur tal-ġestjoni tal-fruntieri, sejjaħ għat-tisħiħ tal-fruntieri esterni tal-Unjoni Ewropea billi, fost l-oħrajn, jaħdem għat-twaqqif ta’ sistema ta’ ġestjoni integrata għall-fruntieri esterni u billi jissaħħaħ il-mandat tal-Frontex.

Minn meta l-Frontex ħadet ir-responsabbiltajiet tagħha fl-1 ta’ Mejju 2005, kien hemm diskussjonijiet kontinwi mal-partijiet interessati rilevanti fuq livell Ewropew u nazzjonali. B’mod partikolari, kien hemm diskussjonijiet regolari fil-kuntest tar-rapportar mill-Aġenzija fil-Parlament Ewropew u fil-Kunsill. L-Aġenzija kontinwament tirrapporta dwar l-attivitajiet tagħha fil-laqgħat tal-Bord Maniġerjali u permezz ta' diversi rapporti li toħroġ matul is-sena. Kien hemm ukoll skambju ta’ informazzjoni regolari ma’ aġenziji oħra tal-Unjoni, b’mod partikolari l-Uffiċċju Ewropew ta’ Appoġġ fil-qasam tal-Asil, l-Aġenzija tal-Unjoni Ewropea għad-Drittijiet Fundamentali, u l-Europol, kif ukoll mal-Ombudsman Ewropew. Barra minn hekk, ġew organizzati diversi diskussjonijiet mas-soċjetà ċivili u l-akkademja.

Fl-2014, il-Kummissjoni nediet "Study on the feasibility of the creation of a European System of Border Guards to control the external borders of the Union", li r-riżultati tiegħu ġew ikkunsidrati fit-tħejjija ta’ din il-proposta.

Il-Kummissjoni żgurat li tikkunsidra wkoll il-fehmiet tal-partijiet interessati rilevanti billi tikkunsidra mill-qrib ir-riżultati tal-evalwazzjoni esterna tal-Aġenzija Frontex. Din l-evalwazzjoni esterna, ibbażata fuq l-Artikolu 33 tar-Regolament (UE) 2007/2004, twettqet bejn Lulju 2014 u Ġunju 2015, u tkopri l-perjodu minn Lulju 2008 sa Lulju 2014. Ir-rapport finali ġie diskuss fil-Bord Maniġerjali tal-Frontex fl-10 ta’ Settembru 2015, u l-Bord Maniġerjali ħareġ rakkomandazzjonijiet dwar modifiki possibbli għar-Regolament li jistabbilixxi l-Frontex. Din il-proposta tirrifletti l-maġġoranza tar-rakkomandazzjonijiet magħmula b’deċiżjoni tal-Bord Maniġerjali fit-28 ta’ Ottubru 2015.

Il-Kummissjoni kkunsidrat ukoll ir-Rapport tal-Parlament Ewropew dwar ir-Rapport Speċjali tal-Ombudsman Ewropew f’inkjesta fuq inizjattiva proprja OI/5/2012/BEH-MHZ dwar il-Frontex sabiex jiġi żviluppat mekkaniżmu ta’ lmenti għall-Aġenzija.

•Drittijiet fundamentali

Dan ir-Regolament iħares id-drittijiet fundamentali u josserva l-prinċipji stabbiliti fil-Karta tad-Drittijiet Fundamentali tal-Unjoni Ewropea, b’mod partikolari l-Artikoli 18 u 19.

Din il-proposta tissalvagwardja d-drittijiet fundamentali billi tistabbilixxi l-ħtieġa li l-Aġenzija Ewropea għall-Gwardja tal-Fruntiera u l-Kosta jkollha Strateġija dwar id-Drittijiet Fundamentali, billi jiġi stabbilit Forum Konsultattiv dwar id-drittijiet fundamentali, billi tipprovdi għal rwol estiż tal-Uffiċjal għad-Drittijiet Fundamentali u billi tinkludi mekkaniżmu tal-ilmenti li permezz tiegħu kull persuna li tqis ruħha li kienet is-suġġett ta’ ksur tad-drittijiet fundamentali matul l-attivitajiet imwettqa mill-Aġenzija, jew kwalunkwe intervenjent terz, tkun tista’ tagħmel ilment mal-Aġenzija Ewropea għall-Gwardja tal-Fruntiera u l-Kosta.

Il-proposta hija għalhekk konformi mal-Artikoli 2 u 6 tat-Trattat dwar l-Unjoni Ewropea u mal-Karta tad-Drittijiet Fundamentali tal-Unjoni Ewropea.

4.IMPLIKAZZJONIJIET GĦALL-BAĠIT

L-Aġenzija Ewropea għall-Gwardja tal-Fruntiera u l-Kosta, li għandha tiġi żviluppata mill-Frontex eżistenti, għandha l-kompitu li timmaniġġja l-fruntieri esterni flimkien mal-Istati Membri. Is-sussidju għall-Frontex, li għandu jingħata l-isem ġdid ta’ Aġenzija Ewropea għall-Gwardja tal-Fruntiera u l-Kosta, diġà jifforma parti mill-baġit tal-Unjoni.

Il-baġits tal-Aġenzija għall-2015 u l-2016 issaħħew fl-2015 sabiex ikunu jistgħu jindirizzaw il-kriżi migratorja, b’mod partikolari billi ġew triplikati r-riżorsi finanzjarji għal operazzjonijiet konġunti Poseidon u Triton, billi ġie estiż l-appoġġ tal-Aġenzija lill-Istati Membri fil-qasam tar-ritorni u billi ngħataw ir-riżorsi meħtieġa biex jiġu implimentati hotspots. Is-sussidju finali tal-UE għall-2016 kif adottat mill-Awtorità tal-Baġit huwa ta’ EUR 238 686 000.

Minħabba l-ħtieġa li l-Aġenzija tkompli bil-ħidma tagħha fil-ġestjoni tal-fruntieri esterni fl-istess livell ta’ intensità, inkluż fir-rigward tat-tiftix u s-salvataġġ u fil-qasam tar-ritorn, huwa essenzjali li fil-futur il-livell tas-sussidju tal-2016 jinżamm bħala l-bażi għall-baġit annwali tal-Aġenzija Ewropea għall-Gwardja tal-Fruntiera u l-Kosta.

Madankollu, biex l-Aġenzija tindirizza b’mod adegwat il-kompiti ġodda tagħha hekk kif previst f’din il-proposta, fl-2017, mill-inqas ammont ta' EUR 31,5 miljun iridu jiżdiedu mal-baġit tal-Unjoni tal-Aġenzija flimkien ma' dak għall-2016 u huma meħtieġa 602 karigi addizzjonali sal-2020 flimkien mar-riżorsi finanzjarji korrispondenti, inklużi 329 kariga fit-tabella tal-persunal u 273 persunal estern.

5.ELEMENTI OĦRAJN

•Arranġamenti ta’ monitoraġġ, evalwazzjoni u rapportar

L-Aġenzija Ewropea għall-Gwardja tal-Fruntiera u l-Kosta għandha diversi dmirijiet li tirrapporta dwar l-attivitajiet tagħha u li timmonitorja x-xogħol tagħha. Fuq kollox l-Aġenzija għandha tikkompila rapport annwali konsolidat tal-attività li għandu jinkludi evalwazzjoni tal-operazzjonijiet konġunti u l-interventi rapidi fil-fruntiera. Il-Kummissjoni trid twettaq evalwazzjoni skont il-linji gwida tagħha kull tliet snin biex tivvaluta l-impatt, l-effettività u l-effiċjenza tal-Aġenzija fl-attivitajiet kollha tagħha. Is-sejbiet tal-evalwazzjoni jridu jintbagħtu mill-Kummissjoni lill-Parlament Ewropew, lill-Kunsill u lill-Bord Maniġerjali tal-Aġenzija. Dawn is-sejbiet għandhom isiru pubbliċi. Barra minn hekk, il-Parlament Ewropew jew il-Kunsill jista’ wkoll jistieden lid-Direttur Eżekuttiv tal-Aġenzija biex jirrapporta għand dawk l-istituzzjonijiet dwar it-twettiq tal-kompiti tiegħu jew tagħha.

•Spjegazzjoni dettaljata tad-dispożizzjonijiet speċifiċi tal-proposta

Din il-proposta tistabbilixxi l-prinċipji ġenerali għall-ġestjoni integrata Ewropea tal-fruntieri bil-għan li l-migrazzjoni tiġi mmaniġġjata b’mod effettiv u tiżgura livell għoli ta’ sigurtà interna f-Unjoni Ewropea, filwaqt li tissalvagwardja l-moviment liberu tal-persuni fl-Unjoni Ewropea.